
הצעת חוק המכר (מכר טובין בין-לאומי), התשנ"ז – 1997 – אישור הנוסח



היו"ר אמנון רובינשטיין:
	שלום לכולם, אני מתכבד לפתוח את ישיבת הוועדה. 

	הנושא שלנו היום הוא חוק המכר – מכר טובין בין-לאומי, תשנ"ט. זה כבר יהיה תש"ס, 1999. אני מבין שלחוק הזה יש כבר היסטוריה בוועדה. 


שלמה שוהם:
	החוק הזה עבר, למעשה, את כל הדיונים בוועדה, ואת כל הגלגולים. הוא אושר בוועדה לקריאה שנייה ושלישית. בתאריך 22 ליולי, 97, הצעת החוק הזו הובאה לוועדת החוקה, חוק ומשפט. הדיון היה בנובמבר. ההצעה עברה דיון מלא. הבעיה היחידה שהיתה היא התלבטות של תרגום האמנה מאנגלית. היו ויכוחים לגבי התרגום. היתה שאלה האם צורת התרגום של האמנה צריכה להיות מותאמת למילות החוק, או שהחוק יהיה קרוב יותר לאמנה. בוויכוח הזה, בסופו של דבר, ביטלתי את דעתי מפני דעת גדולים ממני. 


היו"ר אמנון רובינשטיין:
	בסדר. יש לי שאלה – אם אנחנו מחילים את האמנה הזו, למה אנחנו לא מחילים אמנות אחרות, כולל האמנה שלנו עם השוק האירופי? 


אלינור הורוביץ:
	אני חושבת שעדיף ללכת על הדברים לחוד. ההצעה שלפנינו הוכנה כבר מזמן. 


היו"ר אמנון רובינשטיין:
	לדעתי, כל האמנות שנוגעות למסחר בין-לאומי, צריכות להיות בעלות תוקף של חוק, גם כדי לחזק את מעמדנו הבין-לאומי. לפני 10 שנים הייתי נציג הכנסת במועצת אירופה, ושאלו אותי – ישראל הצטרפה לחוקי המכס, מדוע היא לא העבירה את זה בחוקי הכנסת? למה לא לעשות את זה? 

	תביאו את הבקשה האישית הזו שלי, ליועצת המשפטית, טנה שפניץ, להביא את כל הצעות החוק, שמחייבות את מדינת ישראל, בענייני מסחר בין-לאומי. הכוונה לכל אזורי הסחר החופשי שיש לנו – עם ארצות הברית, קנדה, והאיחוד האירופי. זה חייב לקבל אישור. העניין יכול לעלות יום אחד בבית המשפט, ולכן חייב להופיע בחוק. 

	מכיוון שהצעת החוק עברה כבר דיונים, נעביר אותה לקריאה שנייה ושלשית, אך צריך להפיץ את זה לכל חברי הוועדה. אני רוצה להתייעץ לגבי זה: האם אני יכול להצביע כאן בלי דיון של חברי הוועדה החדשים? 


דורית ואג:
 	לפי תקנון הכנסת יכולנו גם לא לקיים את הישיבה, כי פורמלית – הוועדה אישרה את החוק לקריאה שנייה ושלישית בכנסת הקודמת, והוחלה רציפות. 



אופיר פינס-פז:
	אף אחד מחברי הכנסת לא ביקש לקיים דיון מחדש על החוק, למרות שהיו יכולים. 


היו"ר אמנון רובינשטיין:
	אני לא מבין למה מגישים את הצעת החוק הזו, מבלי להגיש כחוק את כל האמנות של ישראל בעניין אזור סחר חופשי עם השוק האירופי, ארצות הברית וקנדה. זה עניין מרכזי. ההסבר הוא שזה יובא מאוחר יותר כחוק. 


שלמה גוברמן:
	יש לברר את זה עם משרד האוצר. 


היו"ר אמנון רובינשטיין:
	אבל ישראל נוהגת לפי החוק הזה. צריך להתאים את החוק למה שנהוג, כי אם יבוא לפני בית המשפט עניין כזה, בית המשפט לא יוכל להתייחס לאמנה.  יכולה להיות מבוכה גדולה לישראל, זה ממש לא סביר. 


אופיר פינס-פז:
	האם במהלך הדיונים על החוק היתה איזושהי מחלוקת באיזה שהוא עניין. 


שלמה שוהם:
	לא היתה מחלוקת מהותית,  אלה מחלוקת בעניין התרגום, בלבד. לכן העניין התעכב. 


היו"ר אמנון רובינשטיין:
	אני מעמיד להצבעה את הנוסח, זה לא דיון בסעיפי החוק. מי בעד אישור נוסף של הצעת החוק? 
אם כן – אושר. 

	אני מודה לכולכם, הישיבה נעולה. 


הישיבה ננעלה בשעה 09:20







